b'\n_START_ARTICLE_\nHiperlipidemija\n_START_PARAGRAPH_\nHiperlipidem\xc3\xadja ali hiperlipem\xc3\xadja pomeni zvi\xc5\xa1ano koncentracijo ene ali ve\xc4\x8d lipidnih frakcij v krvni plazmi. Lahko gre za povi\xc5\xa1anje trigliceridov (hipertrigliceridemija), samo holesterola (hiperholesterolemija), lipoproteinov (hiperlipoproteinemija) oziroma ve\xc4\x8d parametrov (me\xc5\xa1ana hiperlipidemija)._NEWLINE_Hiperlipidemije razvr\xc5\xa1\xc4\x8damo v primarne oziroma prirojene (posledica dolo\xc4\x8dene genetske motnje) in sekundarne oziroma pridobljene (posledica drugega bolezenskega stanja v organizmu). Lahko gre tudi za idiopatsko stanje, kjer vzrok ni pojasnjen._NEWLINE_Klini\xc4\x8dno najpomembnej\xc5\xa1i sta vrednosti celokupnega holesterola in lipoproteinov nizke gostote (LDL). Povi\xc5\xa1ane vrednosti holesterola (hiperholesterolemija) predstavlja dejavnik tveganja za bolezni, ki so povezane z aterosklerozo (sr\xc4\x8dna kap, angina pektoris, mo\xc5\xbeganska kap ...). Z zmanj\xc5\xa1anjem vrednosti LDL je mo\xc5\xbeno upo\xc4\x8dasniti nastanek ali celo dose\xc4\x8di regresijo ateroskleroti\xc4\x8dnih plakov in s tem zmanj\xc5\xa1ati umrljivost. Temeljno je nefarmakolo\xc5\xa1ko zdravljenje (ustrezna prehrana, telesna dejavnost, nekajenje ...), med zdravili pa se najpogosteje uporabljajo statini.'